**Joe Rullier** (s. 28. tammikuuta 1980 Montreal, Kanada) on kanadalainen jääkiekkoilija, pelipaikaltaan puolustaja.

Ura
---

### Juniorista ammattilaiseksi

Rullier pelasi viimeiset juniorivuotensa QMJHL:n Rimouski Océanicissa, jota edusti 1996–2000. Hän oli voittamassa viimeisellä kaudellaan sekä QMJHL:n mestaruutta että koko Kanadan juniorijärjestelmän Canadian Hockey Leaguen mestaruutta, Memorial Cupia. Rullier varattiin NHL:ään varaustilaisuudessa 1998, kun Los Angeles Kings otti hänen oikeutensa 133. varausvuorolla.

Rullier aloittii ammattilaisuransa kaudella 2000–2001, kun hän edusti koko kauden farmisarja AHL:n Lowell Lock Monstersia. Rullier pelasi viisi kautta Los Angelesin organisaatiossa, muttei pelannut otteluakaan NHL:ssä. Kaudet 2001–2005 hän pelasi Manchester Monarchsissa. Rullier teki elokuussa 2005 sopimuksen New York Rangersin kanssa. Rullier pelasi AHL:n Hartford Wolf Packissa 51 ottelua, kunnes hänet lainattiin takaisin Manchesteriin vaihdossa Brad Smythiin.

Heinäkuussa 2006 Rullier teki sopimuksen Vancouver Canucksin kanssa. Rullier pelasi tammikuulle 2007 Vancouverin organisaatiossa Manitoba Moosessa, kunnes hänet kaupattiin Anaheim Ducksiin vaihdossa Colby Genowayhyn. Rullier kaupattiin vielä toistamiseen kesken kauden 2006–2007, kun Anaheim lähetti hänet Tampa Bay Lightningiin, josta se sai Doug O’Brienin. Rullier pelasi kauden aikana kolmessa eri joukkueessa AHL:ssa: Manitobassa, Portland Piratesissa ja Springfield Falconsissa.

### Kiertelyä Pohjois-Amerikan ja Euroopan välillä

Rullier teki Rauman Lukon kanssa sopimuksen kesällä 2007, mutta ei kuitenkaan saapunut Raumalle, vaan jatkoi AHL:ssä. Rullier teki sopimuksen myös Ruotsin Elitserienissä pelaavan Södertälje SK:n kanssa, mutta Ruotsissakaan hän ei pelannut yhtäkään ottelua. Rullier teki lokakuussa 2008 koesopimuksen AHL-seura Bridgeport Sound Tigersiin, joka kuitenkin vapautti hänet sopimuksestaan joulukuussa 20 pelin jälkeen. Hän siirtyi loppukaudeksi Sveitsin pääsarjaan Kloten Flyersiin.

Rullier aloitti kauden 2008–2009 AHL:n Binghamton Senatorsissa, mutta ei pelannut joukkueessa kuin kolme ottelua. Seuraavaksi hän siirtyi Hämeenlinnan Pallokerhoon jääkiekon SM-liigaan tultuaan joukkueeseen loppukauden 2008–2009 kestäneellä sopimuksella marraskuussa 2008. Hän pelasi kuitenkin vain kuudessa ottelussa harjoituksissa tulleen sormivamman ja sitä seuranneen leikkauksen vuoksi. Rullier ei pelannut loppukaudella otteluakaan, ja kaudella 2009–2010 hän teki pelaajasopimuksen vasta joulukuussa, kun Jokerit kiinnitti miehen puolustajapulan takia joukkueeseen tammikuuhun kestävällä sopimuksella.

Syksyllä 2010 Rullier oli Boston Bruinsin harjoitusleirillä, mutta hänet vapautettiin koesopimuksesta ennen kauden alkua. Joulukuun alussa hän teki sopimuksen ECHL:ssä pelaavan Bakersfield Condorsin kanssa. Condorsissa Rullier pelasi helmikuun alkuun, jolloin hän siirtyi loppukaudeksi Slovakian pääsarjan HC Slovan Bratislavaan.

Aiheesta muualla
----------------

* Joe Rullier The Internet Hockey Databasessa (englanniksi)

Lähteet
-------

1. 1 2 3  Joe Rullier *EliteProspects.com*. Viitattu 8.12.2009. (englanniksi)
2. ↑  Wednesday's Sports Transactions *USATODAY.com*.  11.8.2005. USA TODAY. Viitattu 8.12.2009. (englanniksi)
3. ↑  Monarchs Loan Smyth, Bernakevitch; Receive Rullier, Daigle  13.3.2006. OurSports Central. Viitattu 8.12.2009. (englanniksi)
4. ↑  Canucks Sign Joe Rullier  24.7.2006. OurSports Central. Viitattu 8.12.2009. (englanniksi)
5. ↑  Ducks acquire defenseman Rullier from Canucks *ESPN.com*.  24.1.2007. ESPN Internet Ventures. Viitattu 8.12.2009. (englanniksi)
6. ↑  Associated Press: 25 NHL deals at deadline tie record *NBC Sports*.  28.2.2007. NBC Universal. Viitattu 8.12.2009. (englanniksi)[vanhentunut linkki]
7. 1 2  Joe Rullier Hämeenlinnaan  14.11.2008. Jatkoaika. Viitattu 15.11.2008.
8. ↑  Sound Tigers release Rullier from PTO  29.12.2007. OurSports Central. Viitattu 8.12.2009. (englanniksi)
9. ↑  Kloten holt ausländischen Verteidiger *Blick.ch*.  4.1.2008. Blick. Viitattu 8.12.2009. (saksaksi)
10. ↑  HPK:n Rullier sormileikkaukseen  5.1.2009. Jatkoaika. Viitattu 8.4.2009.
11. ↑  Jokerit kiinnitti Brembergin loppukaudeksi, testaa Rullieria *Jatkoaika.com*.  8.12.2009. Jatkoaika. Viitattu 8.12.2009.
12. ↑  Bruins Release Nine From Camp *BostonBruins.com*.  24.9.2010. Boston Bruins. Viitattu 15.9.2011. (englanniksi)
13. ↑  Condors Sign Veteran Joe Rullier  4.12.2010. OurSports Central. Viitattu 15.9.2011. (englanniksi)
14. ↑  v  1.2.2011. HC Slovan Bratislava. Viitattu 15.9.2011. (slovakiksi)[vanhentunut linkki]